**MEDICA ZENICA**

**Ko smo?**

"Medica" Zenica je stručna nevladina organizacija, koja od aprila 1993. godine kontinuirano pruža psiho-socijalnu i medicinsku podršku ženama i djeci žrtvama ratnog, a potom i poratnog nasilja, uključujući žrtve ratnih silovanja i ostalih oblika ratne torture, te seksualnog nasilja u mirnodopskim uslovima; žrtve porodičnog nasilja, kao i žrtve trgovine ljudskim bićima.   
Pristup ženama i djeci, žrtvama ratne i poratne traume, kao i nasilja, temelji se na humanističkim vrijednostima i uključuje pružanje usluga sigurne kuće i psihološkog savjetovališta uz medicinsku i psihološku pomoć klijentima, ženama i djeci, kao i muškarcima u sklopu porodične terapije-u psihološkom savjetovalištu tokom oporavka od posljedica traume i nasilja, kao i okupacionu terapiju i ekonomsko osnaživanje kroz program prekvalifikacija u vidu zanatskih obuka u "Medici" Zenica i u ruralnim sredinama.   
  
Uz direktni rad sa žrtvama ratne traume i nasilja u mirnodopskim okolnostima, "Medica" Zenica realizuje edukativne, istraživačke, zalagačke i izdavačke projekte, usmjerene na promociju i zaštitu ljudskih prava, prevenciju i rehabilitaciju od ratne traume, seksualnog i porodičnog nasilja, te suzbijanje trgovine ljudima, kao i pružanje pravne pomoći korisnicima/ama na terenu.  
  
**Kako radimo?**

"Medica" radi na temelju humanističkih i feminističkih principa, njegujući multidisciplinarni pristup, tako što povezujemo direktnu zaštitu žrtava/preživjelih traume i nasilja sa pozitivnim promjenama u pristupu i praksi organizacija, institucija i društva. Na temelju dugogodišnjeg iskustva, izgrađenog pristupa i dobre prakse „Medica“ razvija preventivne i zalagačke programe ka ostvarivanju prevencije i rehabilitacije od ratne i postratne traume, te pune jednakopravnosti spolova i zaštite ljudskih prava.

**Gdje radimo?**  
Na teritoriji cijele Bosne i Hercegovine i šire, sa sjedištem u Zenici.

**Vizija**  
Život žena i djece bez nasilja i diskriminacije, te puna jednakopravnost u porodici i društvu.

**Misija**  
Sveobuhvatni rad sa preživjelima traume i nasilja. Radom želimo doprinijeti smanjenju nasilja i diskriminacije žena i djece, te postići veću ravnopravnost u porodici i društvu.

**Prepoznatljivost "Medice" Zenica**

• "Medica" Zenica je prepoznatljiva, jer se njen odnos prema preživjelima traume i nasilja temelji na humanističkim vrijednostima i holističkom pristupu.

• Vjerujemo da u svakoj osobi postoji zdravi/očuvani dio, koji pomaže u procesu normalizacije njenog stanja, izlječenja i ponovnog uspostavljanja života na kvalitetnim osnovama u porodici i zajednici.

• Pored traumatskih posljedica koje se liječe, centralni dio terapijskog tretmana je jačanje unutrašnjih snaga, očuvanog zdravog dijela ličnosti, kojeg trauma nije narušila.

**Radi podsjećanja**  
  
"Medica" Zenica nepunih 20 godina rada, zahvaljujući svom iskustvu i holističkom pristupu žrtvama/preživjelim nasilja i traume kontinuirano prati potrebe zajednice, a posebno njenih najranjivijih kategorija - žena i djece žrtava ratne i postratne traume i nasilja, te na iste pokušava odgovoriti, kako samoinicijativno tako i u sardanji sa drugim subjektima vladinih institucija i nevladinih organizacija.  
  
Rad sa preživjelima ratne i poratne traume  
I pored vlastitog dvadesetogodišnjeg rada i zalaganja u oblasti ratne i poratne traume, "Medica" Zenica godinama ukazuje na činjenicu da preživjele/i traume još uvijek nisu dobile/i sveobuhvatnu institucionaliziranu pomoć i podršku na teritoriji cijele Bosne i Hercegovine. Preživjele žrtve ratne traume i danas nailaze na različite prepreke prilikom pokušaja ostvarenja svojih ljudskih prava. Nakon direktne asistencije i rada nevladinih organizacija u toj oblasti došlo je vrijeme da se podrška i zaštita preživjelih ratne, a i poratne traume, institucionalizira, uz korištenje svih dosadašnjih iskustava na tom polju. U tom cilju, nevladine organizacije koje imaju dugogodišnje iskustvo u direktnom radu sa preživjelima ratne traume bi trebale težiti povezivanju i razmjeni iskustava sa nadležnim institucijama u zajednici, uz korištenje raspoloživih resursa i primjera dobre prakese. "Medica" kroz svoj rad i dalje nastoji pratiti potrebe preživjelih, te uz korištenje raspoloživih resursa i saradnju sa relevantnim istitucijama i organizacijama u zajednici radi na razvijanju modela podrške i zaštite koji će biti dostupni preživjelima. Stoga, "Medica" nastavlja raditi na institucionaliziranju saradnje sa svim relevantim akterima u toj oblasti, kao i na prepoznavanju i izgrađivanju modela dobre prakse.  
  
**Rad sa preživjelima drugih oblika nasilja**  
"Medica" Zenica kroz postojeće servise sigurne kuće, psihološkog savjetovališta za žene, djecu i muškarce, dječje kuće (odgojno-obrazovni i terapijski rad sa djecom),dječijeg dnevnog centra i prihvatilišta za djecu u riziku, ekonomskog osnaživanja (krojenje, šivanje, tapaciranje), okupacionu terapiju, edukativnog rada i rada na terenu pruža pomoć i podršku žrtvama/preživjelim nasilja i traume kao i kroz edukativni i preventivni rad promoviše i štiti ljudska prava i zagovara punu jednakopravnost spolova u porodici i društvu. U toku svog djelovanja "Medica" Zenica je pružila preko 400.000 različitih usluga u BiH. Nažalost to pokazuje da smo svakodnevno svjedoci kršenja ljudskih prava, a jedan od najgrubljih oblika je nasilje protiv žena i djece. Statistički pokazatelji "Medice" Zenica, ali i drugih vladinih institucija i nevladinih organizacija koje se bave zaštitom žrtava nasilja, bilježe rast prijavljenih slučajeva nasilja iz godine u godinu. U toku 2010. godine u sigurnoj kući i kriznom centru "Medica" Zenica ukupno je boravilo 68 osoba, dok je u 2009 godine broj smještenih u sigurnu kuću i krizni centar "Medice" iznosio 61 osoba. U toku 2010. godine u psihološkom savjetovalištu "Medice" Zenica po prvi put su se obratile 194 osobe, a u toku 2009. godine taj broj je iznosio 158 osoba. Navedene statistike sigurno predstavljaju vrh ledenog brijega jer mnogobrojni slučajevi i nasilne situacije ostaju neprijavljene, žrtve nisu skupile snage da progovore i prekinu šutnju o nasilju. "Medicina" iskustva pokazuju da su najčešći razlozi zašto žene ne prijavljuju nasilje strah, osuda, često neprihvaćanje žrtve/preživjele od porodice i sredine, a izuzetno bitan faktor je i ekonomska zavisnost žena.   
  
**Edukacije i osnaživanje žena**  
U februaru 2011. godine na području Zeničko-dobojskog kantona pri Zavodu za zapošljavanje Ze-do kantona bilo je prijavljeno 67.281 nezaposlena osoba a od toga 32.793 su žene. Tokom realizacije edukativnih radionica u ruralnim i urbanim sredinama na području općine Zenica, Zavidovići, Olovo, Zvornik edukatorice "Medice" Zenica su primijetile da posebno ženama u ruralnim sredinama nedostaju adekvatne i pravovremene informacije kao i više edukativnih radionica, s obzirom da je u većini sredina "Medica" Zenica bila prva organizacija koja je organizovala edukativno suportivne radionice za žene i djevojke. Kada se pogleda cjelokupna situacija nije iznenađujuće stanje ni po pitanju zastupljenosti žena u političkom životu na području Ze-do kantona, a i cijele Bosne i Hercegovine, nije se bitno promijenila ni nakon Općih izbora 2010. Iako žene čine 52% biračkog tijela, na proteklim izborima samo 17,01 % izabranih zvaničnika čine žene. Kada je upitanju spolna struktura izabranih zastupnika/zastupnica u Skupštini Ze-do kantona je sljedeća, od ukupno 35 izabranih zastupnika, 30 su muškarci ili 85,71% dok je samo 5 ili 14,29% žena izabrano za zastupnice. Navedeni podaci pokazuju da je potrebno raditi na osnaživanju i edukaciji žena kako bi prepoznale vlastite snage i aktivnije se uključile i u društvene tokove te zajedno sa svojim kolegama kreirale zajednicu u kojoj je jednakost i ravnopravnost neupitna.